url: =Taqufett at laxxart > Imyura > Tullizin\nCfiγ zik I yiwet n temγart d tanaɛkakuft, udem-is iccur d sser xas akken ikwmec akw si tewser, allen-is am igenni n tefsut, ttharigent deg umedyaz ma issusem u zggant, macci kan ttwalint, ttsumunt kra tγawsa ar d-irsen zdat nsent. Ifassen-is d illweggaγen am tḥedduft n uwtul, tagrbuzt-is xas terwa agrireb d lemrar, s isseγ teṭṭef iman-is, terfed imani-is. Tamγart-a d Tafarest, d jida.\nMi ar d-mmektiγ temzi, ar jida iyi tettawi tirga, fell-as I zgiγ ttruγ, I zgiγ zlazeγ γef tikli n wakud ibeḍḍun tasa d wayen turew. Acku akud ittγuru amdan ur nuki d tikli-s!\nZik ihi, am arrac akw n tmurt, myal tameddit ad d-nezzi I yiri lkanun ad nsel I tmacahutt, ad nsel I taγwect nni n jida ittnazaɛen akken ad d-fak awal. Tumart nneγ, u anect-a assa I tegziγ, macci kan di tmacahutt I tella, tella ula di tγimit d jida, di tanumi n taḍatt-is. Tikwal, ma teɛyu, s temsɛraq I iγ tessedhaw. Nezmer ad nenni tesmaɛriq yis nneγ akken a nettu tamacahutt! Imiren teqqar aγ: assa ad tt-nar I temsaɛraq akken ad waliγ anwi seg wen I isɛan aqerruy, I iceffun. Maca timti ara d-as nnana “tamagwadutt”, akken is neqqar imi tettagwad ula d tili-s, timucuha d temsaɛraq ttuγalent ar deffir. D timucuha “issagwaden” imi tt-nettara. Nniγ-d timucuha “issagwaden” imi akka isent qqar nnana, maca jida kra iγ d-mla, iγ d-mmuceh γef tqufett at laxxart, γef mzizel iẓekwan, buberrak, times ittfarfiren, taqwerrabt ittwazedγen, tenna-k illa d tidett. Twala-t neγ tesla yas ama deg uxxam neγ di berra, deg iḍ neγ deg zal.\nTin iyi yuγalen ussan-a d taluft deg uqerruy, imi tugi ad teffeγ seg-s, d taquffett at laxxart. Jida tenna taqufett at laxxart d at laxxart id-ittuγalen si laxxart, id-ittalin si tqwerrabt akken ad awwin win I wumi teccur u yiwen ur izmir ad tt-iwali, ssellen as kan medden.\nCfiγ mi ara d-bdu awal fell-as ittebdad deg-I rric, iwweḥhel iyi wawal di tgarjumt seg akken ttagwadeγ, seg akken ttamnaγ kra ara d-ifγen seg imi n jida.\nAttan tin I wumi cfiγ gar tid iγ d-mmuceh yiwen yiḍ n tegrest γef yiri lkanun. D iḍ, iγli wass, adfel issassay di berra. Taddart tekcem deg uṭṭellis ma tezleḍ afus-k ur t-ttwalid. Tikwal, kan akka nsel I usehhewhew n iqwjan ittaran awal I usekkeɛwew n wuccanen. Deg uxxam llamba lgaz s teftilt-is ubeḥnuq tettreqriq γef udekwan u tessaγ kan tesga I deg illa lkanun imi deg wa qqiment-ed kan kra n tergin d yirrij, ulac times. Nek, d agrud, netḍaγ ar taγma n jida. Deg ufus-is illa uzal is itesmentag I tmes, is itrewwi irrij akken a d-yefk cwiṭ n uzγal.\nNnana ur as neqqar ara tamagadutt kan akka, seg aass-mi mezziyet d nettat tettagwad tili-s. Seg akken I tettagwad, tezga tettnadi ad ternu tugdi I yiman-is u anda tedda ad tenteḍ ar temγarin as d-mlent akw ayen walant, ayen imi slant isergagyen akken ad tessew tirigwa d fad n tugdi-s, ad tt-tesnarni. Akka I tga nnana.\nMi itt-tessaweḍ ihi nnana jida ar yiri lḥid, akken aγ d-mmuceh γef “tugdi” am akken I tezga txeddem as si zik tenna-d:\n“Di lgirra nni (ttrad n 54-62 mgal Fransa) tilawin, neγ ṭaqa n tlawin gganent iman nsent imi irgazen akkw fγen s adrar (fγen ad nnaγen mgal Fransa). Ulac win ur nettagwad ad d-rebzen Irumyen s ixxamen ad srewten di tlawin am akken ittxedmen macci d tikkelt ama d nutni ama d Aɛraben di ttrad wis sin (ttrad wis sin ar jida d ttrad n 63-65 mgal adabu aɛrab-ineslemiẓri). Nezga akw neggan s uγbel u ma teferfer tizitt deg uxxam ad nedwawi merra d tsiswa nneγ neggint si tugdi.\nYiwen yiḍ ihi, akken ad uγaleγ ar tedyant-iw, neḍḍes di snat yid nteγ kan nek d temγart-iw, di berra ulac ssut ala win n rɛud d ubruri I γileγ ad d-ihud axxam fell-anteγ. Nexdem akka nerra taduli γef iqerray nteγ akken ur as nsel acku nugad.\nIdda yiḍ ma d-iddu, kan akka ukiγ d yiman-iw am win ihhuzen axxam, tukkerc teglimt-iw, ikker rric deg-I u wexxer aγ taduli fell-I u kkreγ-d s iγimi deg ussu. Mi d-refdaγ iman-iw si tsumta ukiγ d temγart-iw tesfarfud, tettnadi zzallamiḍt akken ad tessiγ tafat ma illa kra id-illan. Dγa twala yi-d kan ukiγ-d, yerna teslay-id mi sewlaγ I yemma, tenna yi-d: ur ttagwad ur ttagwad a tislit, d aḍu kan d aḍu. Maca zriγ macci d aḍu kan. U ayen I wumi nesla, ayyen-nni iγ ihhuzen axxam neγ wisen amek ar a d-iniγ γef wisen dacu-tt tγawsa nni izgan tettawi tettara deg uzniq, tetthubu am aḍu maca tella deg-s tikli, anazeɛ d uzuγer n izra d tebriqin iccuren ibardan imiren. Xarttum ur ikki ara aṭas ugejdur nni, cwiṭ n tegnitt nni iγ ihhuz d tin I deg is nesla s azniq banen iyi-d imiren am akken kkan sin waguren. Sin waguren umeggal d ufras war asgunfu! Mi issusem iḥbes ihi, tamγart warɛad d-kcim afus-is zzalamiḍt nni tamcumt yerna zik tezga deg uciwi-s maca assen ulac. Dγa ula d anect-a ikemmelaγ ayen id-qqimen seg nteγ d tabγest imi neqqar as timsal agi zḍant akw mbugar asent, neqqar as dacu I issawḍen tamγart ur terri ara zzalamiḍt ar iciw-is am zik? Nergagi macci d kra!\nXas akken deg uṭṭellis I nella, nessebrureq allen nteγ u awal ur aγ d-yuli. Mi d ayen izri acwal nni, sliγ as I temγart-iw tettɛenni: “ aah a Rebbi, aah a Bab Igenwan, ttxilek ulayγer aγ d-arnuḍ agjdur nniḍen! Dacu ik nexdem? Atan ar a t-ttwaliḍ macci drus twuγa iγ iccan aksum d iγessan! Ttxilek a Bab Igenwan!” immiren dγa gziγ taluft u kssaγ akw ccek d usurdu, ssufγeγ nneyya d laman seg-i: d taqufett at laxxart id-yusan, id-irzan ar taddart. Taqufett at laxxart myal mi ara d-as, myal mi ara as slen medden tettili tmettant di taddart yerna kra n wid is islan d yiwen gar wid snen ara imten. U anect-a igar iyi taḥezqult ar tɛebbuḍt imi zriγ-t d tidett, walaγ-t d ayen illan, d ayen snaγ imi is sliγ seg imi imezwura, d ayen id-nufa illa, d ayen id-nufa qqarent.\nTiremt nni yakw, kra ittnaγ wass d yiḍ, d nek d temγart teffeγ seg nteγ tudart acku I snat nγil d amγar neγ d argaz-iw I sen acu I ten-yuγen deg udrar neγ deg ifri. Nenna yas ahat d Irumyen I id-rebzen fell-asen ma illa kra uḥerki, umeznaz iten izenzen. Di tegwnatin am ti, ttkalaγ γef temγart-iw, xas akken nettnaγ, tettara yi-d tabγest d lkuraj. Maca ass-nni imi tugad γef umγar-iw d mmi-s iffeγ-itt leɛqel, tettmeslay deg ul-is am tdarwict, icenfiren-is qquren am akken ula d yiwen wass ur ten-t-kki tiqit n waman. Teddubez kan deg usu teqqim d uqerruy-is ittwasettef d iγweblan!\nNeqqim akken ihi deg uṭṭellis d tsusmi, llaẓ d usemmiḍ am tγardayin n lǧama almi d tafrara. Ula d times ur tt-nessaγ ad ḥmunt tbarḍiyin nteγ u ad aγ tekkes targagit iγ ikcmen s iγessan!\nSyin, bdan-d kan izirigen n tafat keccmen-d si tejqiqin n tewwurt nesla I yiwen umγar n taddart isuγ: kkret ar tejmaɛt ad ttrebḥeeeem! ekkert ar tejmaɛt ad ttrebḥeeem! Iteddu akken γef izenqan n taddart I tt-suγu u taḍatt-is simal nsel as am uγlaγal almi tessusem. Imiren d ayen nezra tella tmettant di taddart u xas akken iγli-d fell-anteγ uγilif n tmettant-a maca ulawen nteγ nefsessin cwiṭ imi neẓra macci deg uxxam nneγ I teḍra twaγit. Maca amek ara ifsus wul imi taddart akw d imawlan? Imi wa ittili I wa, wa inuseb wa?”\nJida imiren γlin as-d imeṭṭawen deg allen, nnana daγen ar zdat-es, ar tama nniḍen n lkanun wallaγ-tt tesfeḍ allen-is s ijufar-is. Ma d nek tekcem iyi kan targagit u sendaγ ar jida am akken bγiγ ad tt-ḥellellaγ. Tezmeḍ iyi ar γur-es u tessuden iyi di tqacuct uqerruy u nniγ as s unuγni: ur ttru ara a jid!\nJida tesfeḍ udem-is, tḥuk allen-is s ifassen-is u terna-d deg wawal-is\n“D Yidir at Yidir, ayyaw n temγart, I immuten ass-nni.\nFγen ihi ar tejmaɛt irgazen ur neffiγ ara s adrar iḍelli nni deg iḍ akw d wid id-iḥal s axxam ubruri d ugeffur n yiḍ nni, ma d tilawin am ugwlaf daγen imgagint ar uxxam At Yidir nnant-ed akw slant as I tqufett at laxxart iḍ nni akk-in”\nJida tekfa-d tamacahutt-is u nekwni nesxec deg-s necciriw. Imeṭṭawen tturugen deg allen-is u ṭṭafaren tiregwa n udem-is I tγez tewser. Teṭṭef aqerruy-is, terra-d nehta d tamectuḥut kan u tenna: “I izrin γef yixefawen nneγ zik!” dγa tecca yi-d s wallen d nek kmumseγ ar taγma-s, twexxer iyi-d acemma fell-as akken ad iyi d-wali u tenna yid: “ur ttagwad a mmi, ur ttagwad, ass-mi ara timγureḍ ad ttwaliḍ awessur d anagi n tudart, tura win I wumi tenser di tikli-s xas yuzel ifka-tt d timziraz ur tt-id ittaṭaf. Amγar d temγart akken bγun dren, di tewser ad akwin ccan tiyita, am akken send acu iten iγuren, am akken send acu izeglen”. Nek imiren ur gziγ tigart. Farḥaγ kan imi tessusem jida ur tettru ara, maca assa zriγ, gziγ dacu I illan imiren issarwat deg uqerruy-is. Awal nni ines n uzgal iṭṭef akw assa deg uqerruy-iw amḍiq-is. Ini win imennan kra, win issarmen ad yaweḍ ar kra ma ur as tiffiγ ara tirga d usirem ad iniγ ula d nek, am jida, izgel kra di tudart-is.\nDeg ass wis mraw n wagur n tuber ussegwass 1995 γef sdis n sbaḥ, jida tewweḍ ar wanda akw ara a naweḍ. Imi nek d ilemzi I lliγ u iγweblan-iw macci d wid n ttrad, macci wid n llaẓ d tugdi, ur iyi kkisen ara iḍes, ur as sliγ ara I tqufett d-yusan ad tawi jida, d-irzan ad ttelqweḍ tin I qqimen gar wallen-iw d azamul n twarnant, n tayri d tasa. D azamul n tebγest d yiseγ. Am nek am ilmeẓyen n imiren, ḍseγ war aγwbel, war anezgum ur ukiγ d tqufett idmen jida, idmen Tafarest.\nAss-a as iniγ sgunfu di talwit a jida. Ssers iγessan-im tekseḍ aγwbel γef uqerruy-im a tin iccuren temzi-w d timucuha, d tirga d usirem.\namesdrar - Tinin-is...\nTullist ayi tsmektay-aγ-d Tijidatin nneγ, ayen akk nettawi deg iquray nneγ (d aktayen), Mack yufa-y-as abrid amek ara t id yerr s tira, yarna tira nni icebḥen d tmeslayt zdigen.\nTanemmirt a Mack


timestamp: atn

url: =Taγuri n wungal « Tameddit n wass » n Zouhra Lagha (s γur Larbi Yahioun) – VAVA innova\n1- Asenked n wungal\nUngal “Tameddit n wass” d ungal amezwaru i tura Laɣa Zuhra. Yeffeɣ-d γer tezrigin Imru (Tizi-Wezzu) deg useggas n 2020. Yevḍa γef 18 yixfawen deg teγzi n 128 n yisevtaren. Deg ungal-a, tules-d tudert n Saɛid gar tmurt d yinig, d tudert n Yiqvayliyen n deg yiseggasen 1920 d asawen.\n2- Asenked n tmarut\nLaɣa Zuhra tlul ass n 19/06/1987 deg Yiɛeẓẓugen di taddart n Yibḍac, taɣiwant n Tmizar yeṭṭafaren lɛerc n At Jennad. Tesɛa agerdas n Master deg tutlayt d yidles amaziɣ i d-tuwi deg tesdawit Mulud At Mɛemmer. Tella d taselmadt deg uγervaz unnig n Buzerriɛa akked uγervaz alemmas Ḥellic Ḥusin deg Tizi-Wezzu.\n3- Taqsiṭ d yisental n wungal\nTaqsiṭ tezzi γef Saɛid, awadem agejdan n wungal. D netta i d-yettalsen tudert-is segmi i d-yuγal seg yinig. Akken d ilemẓi, niqal xeṭṭven-as taqcict i iḥemmel “Yamina”, yessarem ad yeg axxam u ad ikemmel tudert-is yid-s akked yemma-s. Maca aḍeggal-is iveddel-it s urgaz-nniḍen i yesɛan cci. Annect-a ijreḥ-it aṭas, ur yesvir ara i tyita i t-iḥuzan dγa yefra-tt d rray-is ad yuγal γer Fransa, acku ma yeqqim deg tmurt, yeḥsa ad yawi tamgerḍt.\n… Amek ara waliγ Yamina i ḥemmleγ, urǧiγ acḥal n lesnin, yuwi-tt wayeḍ? … neγ tacmat-nni n vava-s yeččan nnif-is, iveddlen argaz s udrim. Lukan ad qqimeγ di tmurt, ḥala lmut ara t-nγeγ. Ad ruḥeγ axir ur t-ttwaliγ ara gar wallen-iw. Tif lγerva, wala ad d-ggriγ di lḥevs. Sv. 35\nS taγect n Saɛid, tamarut teglem-d aḥulfu n uγriv ara yeǧǧen taddart-is d wayen akk ɛzizen fell-as akken ad yaγ avrid n yinig.\nTedduγ ttruγ am uqrur-nni amecṭuḥ teǧǧa yemma-s, yejreḥ yiẓri-s seg yimeṭṭi… tedduγ am umesluv. Uwiγ avrid ḥedd ur t-issin, lǧerra deg-s ulac tuγalin, ay aḍar terja tikli. Ǧǧiγ-kem di lehna a tamurt d yemma taɛzizt d tzemmurt. Sv. 37.\nLeḥzen d wurrif iḥuza ula d yemma-s ara yevḍun d tasa-s. Mačči d ayen isehlen fell-as. Tedda yid-s ar tewwurt, teṭṭef-as afus tettru.\n... Refdeγ tabalizt-iw, deg umnar n tewwurt, teṭṭef-iyi-d deg ufus, tenna-yi-d: “Ɛahed-iyi a mmi, ad d-tuγaleḍ, ma tkellex-ak Fransa!” … Tserreḥ i wallen-is d leḥmali, tedda-d yid-i, tleḥḥu tettru armi ffγeγ taddart. Uwiγ ul-iw deg yidikel-iw, ur vγiγ ara ad nneqlaveγ, ẓriγ mazal-itt teṭṭafar-iyi-d s tmuγli. Sv. 37\nSaɛid am yiminigen akk yettidiren di lγerva, xas yufa levγi-s dinna, maca ul-is ur t-ihenna ara. Yezga yettraju ma ad t-id-taweḍ kra n tevrat ara as-d-ifken isallen γef taddart-is, ladγa γef yemma-s tawḥidt i yeǧǧa deg tmurt. Yuḍen aγvel-is. Yezga yesteqsay amek tella, d wamek i as-gan wussan:\nTameddit n wass, di temdint n Lkurs, di Fransa, rrif n Lpuṛ, d tama n levḥer, di tazwara n bujamber n useggas n 1933, nniɣ-as “ Ass-a ad lḥuɣ cwiṭ, ad walint wallen-iw, ad yennefsusi lxaṭer-iw yemɣumbasen acḥal aya.”…\nUl-iw irkev-it lxiq, yeɛmer s wurfan. Tura ɛeddan ugar n xemsa n yiseggasen daɣen, ur ẓriɣ tamurt. Ahat qriv aseggas tura, ma ur iɛedda ara, ur d-ṭṭifeɣ tavrat sɣur Muḥend-Akli, yis-s kan i selleɣ lexvar n tmurt d yemma taɛzizt. Ahat ula d netta yettu-yi, yedha d yiman-is. Ɣur-s lḥeqq, mačči am nekk i tkellex Fransa, fell-as ad nxeddem am ṣṣveḥ am tmeddit, lxedma n ukeṛfi. Akka i truḥ temẓi-nneɣ, gar yifassen-nneɣ ur tt-nwala.\nIhhh, yemmekta-d wul-iw tamurt, d wayen akk iɛeddan fell-aɣ. Neɣ xas tameɣvunt-nni n yemma ǧǧiɣ weḥd-s acḥal aya, amnedra amek tella ! Wissen ma tečča alqim, neɣ tensa mebla imensi! Sv.68-69.\nD ayen i yuggad i yeḍran. Saɛid yeṭṭef tavrat i as-yura umeddakel-is Muḥend Akli, anda i as-yessaweḍ yir isalli n tmettant n yemma-s. Yettru almi yejreḥ yiẓri-s imi ala nettat i as-d-yeqqimen d rriḥa n yimawlan-is, truḥ tkemmel ula d nettat. Dinna i yeggul ur mazal ad d-yezzi γer tmurt.\n…Tamurt dayen, adieu! Acu ara xedmeγ din? Ad qqimeγ di lɣerva, ad rkun yiγsan-iw da, ad mteγ d aγriv. Akka i yura deg unyir-iw. Sv. 73.\nSaɛid ikemmel tudert-is di Fransa. Ugar n 50 yiseggasen γef yiwen uvrid. Iruḥ d ilemẓi, yufa-d iman-is d amγar yeffel i tizi n 70 d aseggas. Akka i d lγerva. Tazmert-is tevda txetti, almi ur yezmir ara i tikli s waṭas. Dγa yeṭṭzf-d avrid n tuγalin, innejmaɛ-d γer taddart-is ad ikemmel dinna ussan i as-d-yeqqimen deg wakal n yimawlan-is. Dγa yefreḥ aṭas imi d-yufa ameddakel-is n temẓi Muḥend Akli, ukkud ara yetwennes. Qqimen akken, yal wa yettales-d ayen i iɛeddan fell-as.\n…Ɛaceɣ ugar n 50 n ssna di Fransa, yiwen n wass ur ḥusseɣ s wayen ttḥussuɣ di taddart-iw ; ul-iw yuɣal-d d aleqqaq, mačči d winna ibnedqen di lɣerva. Lukan d temẓi i d-izewwiren ɣef tewser yili d awezɣi ad ǧǧeɣ tamurt ; maca akken yeqqar urumi “ c’est trop tard ”. Ula i d-texdem nddama n taggara. Ndekwaleɣ-d tameddit n wass, tferfer-iyi temẓi. Sv.128\nXas ungal yezzi γef teqsiṭ n yinig n Saɛid d tudert-is deg lγerva almi d tuγalin-is γer taddart. Maca, tamarut tessekcem-d isental-nniḍen, icudden γer tudert d tmetti taqvaylit n zik:\n4.1- Zzwaǧ n zik\nDeg wungal-a, massa Zuhra tefka-d tamuγli γef lɛeqliya d ttexmam n twacult deg tmetti taqvaylit n zik ɣef wayen yerzan tamsalt n tisulya, anda i d-tesken dakken zwaǧ yettili-d tikwal s tmara, ladγa mi ara d-iḥettem uvavat i mmi-s taqcict ara yaγ xas mačči d tinna i yefren wul-is. Aya-gi ivan-d deg teqsiḍt n Muḥend-Akli, ameddakkel n Saɛid, imi imawlan-is kkan-d nnig levɣi-s, uɣen-as-d Taseɛdit, i yellan d taǧǧalt yerna tegla-d s urviv (mmi-s Ceɛvan).\nD imawlan-iw i tt-ixedmen, d nutni i yi-yextaren, kkan-d nnig levγi-w. Rγiγ, ur ufiγ i wumi ara iniγ, ḥala uḍan ttɛawazeγ i yitran, d nutni i d irfiqen deg wuḍan n ccetwa γezzifen… baba yextar-iyi yelli-s n yelli-s n xali-s Taseɛdit. D taǧǧalt, yerna tesɛa mmi-s, tugar-iyi s kra n lesnin. Ass-nni i tevda lmeḥna. Ur yi-icawer ara ula d aciwer…” sv. 22\n4.2- Azal n uqcic deg twacult\nTimetti taqvaylit n zik d tin i yefkan azal ugar i uqcic wala i teqcict. Irgazen ttḥebbiren ad d-sɛun aqcic s wayes ara refden iqerra-nsen di tejmaɛt. Daymi ula d tameṭṭut tettaggad limer ur d-tettaǧǧa ara argaz ara as-yilin d afus i vava-s, ma ulac ad yeγli wazal-is deg twacult neγ ahat izmer ad d-tennevru akkya. Taluft-a d tin i yeḍran d Tseɛdit, imi yuγ lḥal tesɛa yakan taqcict, asmi terfed tikkelt-nniḍen, tessarem d aqcic ara yernun γur-s akken ad tessefreḥ argaz-is d yimγaren-is, ar taggara yeffeγ-d d taqcict. Tettru aṭas γef zzher-is ur tt-nvudd ara s uqcic ara yeǧǧen argaz-is ad tt-iḥemmel, imi teẓra yuγ-itt sennig levγi-s.\nTaseɛdit tserreḥ i yiẓri-s, yeɣleb lehwa n nnisan, tebɣa ad as-d-tesɛu aqcic i Muḥend-Akli, adyefreḥ, ahat ad tbeddel teswiɛt gar-asen, ad yuɣal ad tt-iḥemmel. Maca zzher n umeɣbun deg uceqquf i iteddu. Ma yerbeḥ ubujil, ulac win ara i irun, lhem n Taseɛdit mačči n yiḍelli nneɣ n wass-a, d imezgi, urǧin i d-tecriq fell-as, tmeɣbunt-iw ! Lhem ur d-nnusi d abrid ur d-yufi.\n__ Ayen tetteruḍ, a yelli ? Tagi d tikci n Sidi Rebbi ṣebḥanu. Ncalleh ur ifat sseɛd…\n__ Ahya yemma Malḥa ! Bɣiɣ ad ken-id-sferḥeɣ. Ẓriɣ tebɣam ad yeɛmer umur n mmi-tewn, ad yesɛu aqcic. S wayes ad t-id beddren di tejmayɛit…\nAllen-is serrḥent d tiregwa, tenehheq deg yimeṭṭawen. Tegguma ad tt-snexfet.(sv.60)\n4.3- Ansayen d teflas n zik\nTameskart n wungal tejva γef wansayen n zik. D ansayen i d-mazal ar ass-a, maca tefka-asen rruḥ ilmend n tallit-nni. Win ara yeγren ungal-a ad iḥulfu s tiẓeḍt n yimir-nni. Ladγa tallit n ulqaḍ n uzemmur (sv.44), neγ ansay n tmecreḍt (lewziɛa) i d-tessegza amek i tt-xeddmen seg uverraḥ alma d afraq n uksum. (Sv.38-39)\nMsefhamen lɛeqqal d yimɣaren n taddart-nneɣ, “Taddart Ufella”, am leɛwayed iɛeddan, akken ad nexdem lewziɛa. Timcreḍt n yiweǧǧiben, tettili di tewwura n useggas. Yal ḥertadem, at taddart ttaɣen tayuga n yizgaren, xeddmen timecreḍt. Qqaren ad nweǧǧeb, ad nsizzel idammen, ad tili lɣella, ad ṭṭuqten waman, ad nqareɛ lebla. Tettili di tuget deg waggur n tuber imir-nni i d-tettes. Ur nveddu ara tayerza, ur tteffɣent ara tyugiwin…Alma nexdem lewziɛa. (Sv.38)\n5- Tutlayt d uγaniv\nTutlayt n wungal d taqvaylit n yal ass. Teshel i tegzi. Maca tecveḥ d ayen kan. Tseqdec kra n wawalen d iqvuren i d-teḥya seg tjaddit. Ma d tasiwelt tecveḥ ugar. Imeγri ad yekcem deg wul n teqsiḍt, ad iḥulfu s lferḥ d lqerḥ n yiwudam. Amzun yella yid-sen. Ayen i as-yernan ccvaḥa d asemres n kra n yinzan : (sv. 44-46-100) d uglam n yiwudam Faḍma d Baya. (sv. 21-115).\nTira n Laɣa Zuhra tmal γer tira n Mezdad (iḍ d wass), ma d asentel agejdan yesmektay-d Racid Ɛellic i d-yuwin γef yinig n Ɛmer deg wungal Faffa. Imeγri i yeγran ungalen-a, ad iḥulfu s cwiṭ n wasaγ i ten-icerken, xas mgaraden daxel.\nΓer taggara, ad d-nini dakken ungal “Tameddit n wass” d ungal i d-yefkan ttvut γef tezmert d ccvaḥa taseklant n teqvaylit. Seg yinig n Saɛid seg taddart γer temdint n Corse ar tuγalin n Lwennes, d Uceɛvan i tenγa lgirra n 1945 d wuzzu n tasa n tyemmat… imeγri ad ynig, ad icax gar yisevtar i d-yettalsen taqsiḍt n yal awadem n wungal. Laγa Zuhra tessevgen-d dakken imal n wungal n teqvaylit d win yessefraḥen, amarezg n win ara t-iɣren.


url: =Timuɣliwin » Timucuha\n» Catégorie : Timucuha\nSɣur Ǧebran Xalil Ǧebran, Ameslub – 1918\nYerra-tt-id ɣer teqbaylit\nYiwwas deg wussan, iεedda-d yiwen weqjun i yellan d amusnaw zzat yiwet n terbaεt n yemcac ; dɣa akken kan yuẓa ɣur-sen rewlen fell-as, ur cliεen ara yakk deg-s, ihi yuwhem d acu d akken, ibedd kan yettweḥḥid.\nTaswiεt kan, m’akken yella yettḥekkir deg-sen, ata yekker-d gar-asen yiwen wemcic d awfayan akken, iban d aεeqli yesεan lhiba, imuqel akka d wakka ɣer yerfiqen-is yenna-yasen :\n— Γas ẓallet ɣef yiman-nwen ay atmaten yeččuren d taflest ! Nekk d tidet kan ara wen-iniɣ… ihi amnet belli ma teẓẓullem ternam tεawdem s wul yeṣfan d nneyya, atan ayen akk ara tedεum ad yettwaqbel yerna ad t-tewwet lehwa tura kan s iɣerdayen !\nDɣa aqjun amusnaw yesla kan i lxeṭba-yi talqayant yeḍsa deg wul-is, yeṭṭaxer syin iteddu yeqqar i yiman-is : « Ziɣ imcac-a mxellen !… ttɣiḍen msakit imi ddreɣlen ɣef tidet armi ur walan d acu yuran deg tektabin. Amek, ur ẓrin ara yeεni, yerna d ayen i ɣriɣ nekk s yiman-iw, i yi-d-nnan lejdud-iw yeɣran uqbel-iw, belli ma ttwaqeblent ddεawi n ḥedd d wayen yeẓẓul, lehwa tekkat-d s yeɣsan mačči s iɣerdayen ! »


url: =A win ijerrben tasa, ad tenseḍ anda nensa.\nYou are at:Home»Inzan d wayen nnan»A win ijerrben tasa, ad tenseḍ anda nensa.\nBy youcef achouri on\t 20 février 2017 Inzan d wayen nnan\nTella yiwet n tmeṭṭut tger i tyaẓiṭ-ines timellalin, akken ad frurxent, tayaẓit tesqerqer kra n wussan frurxen yefrax ffɣen-d si tmellalin-nsen. Tayaẓiṭ tezga tbedd i warraw-is, tettḥarab fell-asen. yiwen wass tekker tmeṭṭut, tekkes-as arraw-is i tyaẓiṭ, yal yiwen tessegnit weḥd-s, ifrax weḥd-sen, tayaẓiṭ weḥd-s. iḍ-nni tayaziṭ ur tgin ara, s kra yekka yiḍ nettat, tesqaqa. tettnadi ɣef warraw-is. amɣar yekker yenna-yas i tmeṭṭut.\n– A tameṭṭut err-as arraw-is i tyaziṭ, attan meskint tezza tasa-s. tameṭṭut tugi.\nazekka-inna kan argaz yemsefham netta d mmi-s, yenna-yas:\n– A mmi ilaq ad nemɛawan ad as-nefk tamsirt i yemma-k.\n– Akken i k-yehwa a Baba,\n– Ruḥ ad truḥeḍ ɣer xwal-ik ad tenseḍ dinna, wer ma tenniḍ-as i yemma-k.\nTameddit aqcic ur d-yekcim ara s axxam, yemma-s tethewwel fell-as, ur tt-yewwi igenni wala lqaɛa. teqqar-as i wergaz-is ruḥ nadi-d ɣef mmi-tneɣ, argaz yesmuzeg, amzun akken ur yelli kra, amzun akken ur yesli kra. Tameṭṭut simal yettzid fell-as lḥal. yenṭeq wergaz ɣer tmeṭṭut-is yenna-yas:\n– Twalaḍ tura, iḍelli kan i d as-tekkseḍ arraw-is i tyaẓiṭ, tesliḍ s kra yekka yiḍ nettat tesqedlafa ɣef warraw-is, ula d nettat d tasa-is iɣef tettnadi. Ruḥ err-as arraw-is i tyaẓiṭ ad am-iniɣ anda yella mmi-m.\nTameṭṭut terra-yas arraw-is i tyaẓiṭ, tayaziṭ tuɣal tessusem, tezmeḍ-d arraw-is ɣur-s.\n– Mmi-m hatan ar xwal-is, nexdem-am tirmit-agi akken ad tjerrbeḍ ula d kemm tasa.\nTameṭṭut mi terra i tyaẓṭiṭ arraw-is tenṭeq-d s wawal-agi » A win ijerrben tasa ad tenseḍ anda i nensa«


url: =Fkan-d leḥsabat n unebdu 2019 - La Dépêche de Kabylie\nAccueil Tamazight Fkan-d leḥsabat n unebdu 2019\nAḥuddu aɣarim n Bgayet\nFkan-d leḥsabat n unebdu 2019\nDeg ukṛaḍyur n unebdu 2019, seg yunyu armi d ɣuct, iqeddacen n Uḥuddu aɣarim, ffɣen azal n 7 962 n tuffɣiwin. Ama i usellek d uselḥeq n yimuḍan ɣer sbiṭaṛat, ama i ussens n tmes, neɣ i usellek n yimdanen deg yisehwa n yiberdan. Γef leḥsab n yimḍebbṛen n Uḥuddu aɣarim, seg tazwara n yunyu armi d 20 ɣuct 2019, ḍṛan 618 n yisehwa deg yiberdan n twilayt n Bgayet. Dɣa, amḍan-nsen yettader seg wayyur ɣer wayeḍ, ayagi imi deg yunyu 2019, ḍṛan 252 n yisehwa kan, ma yella di yulyu n yiwen useggas llan-d 233 n yisehwa. Syinna, yuder-d umḍan ɣer 133 di ɣuct. Ad d-nesmekti d akken deg yisehwa-agi, mmuten 10 n yimdanen u jerḥen 768 seg-sen.\nSeg yiwet n tama, ma yella nmuqel i umḍan n wid yemmuten ilindi, ad d-naf belli amḍan yuder-d, imi deg 2018 mmuten 19, dɣa ayagi d ayen yeṣefṛaḥen. Lameεna seg tama-nniḍen, yuli ureqqas n yisehwa seg 594 deg 2018 ɣer 618 aseggas-a. D ayen i yeǧǧan imḍebbṛen n Uḥuddu aɣarim, ggren-d tiɣri i yinehhaṛen akken ad d-ttḥadaren iman-nsen ugar deg yiberdan, acku d tudert-nsen i d asfel n war aḥader-nsen. Seg tama n teftisin n Bgayet, 10 n yimdanen i iɣerqen deg unebdu n useggas-a, dɣa deg 5 737 n tuffɣiwin, iqeddacen n Uḥuddu aɣarim, sellken-d 2 997 seg lmut timḥettemt, deg-sen 2 532 ttwadawan imir-n, ma yella d 136 ttwawin ɣer sbiṭaṛ.\nΓef leḥsab n teɣbalut-nneɣ, wid yemmuten ur qudren ara iṣuḍaf n lεum, ayagi imi 8 deg-sen mmuten deg teftisin n war taεessast, wayeḍ deg yisragen beṛṛa n tεessast, ma d aneggaru qqaren belli d ul-is i iḥebsen. Gar 10 yemmuten, llan 8 n yirgazen, d sin n warrac. Rnu ɣer waya, mazal yettkemmil unadi ɣef yiwen n yilemẓi i yesεan 30 n yiseggasen di leεmer-is, di teftist n Bulimaṭ. Aneggaru-a, seg twilayt n Tbatent, ur d-iban ara seg 13/08/2019. Di taggara, am wakken neẓṛa, ula d tiẓegwa ur slikent ara seg tiyitiwin n unebdu. Dɣa seg yunyu armi d ɣuct 2019, tender tmes deg 937 n yidigan di twilayt n Bgayet, anda i ffɣen yiqeddacen n Uḥuddu aɣarim 1 266 n tuffɣiwin. I yisalli, rɣan ugar n 1 667 Ha n yimɣan, 30% di tẓegwa, d 10 000 n ttjuṛ n yigumma, akked 2 780 n tpaliwin n tuga.\nArticle précédentƔelqen yimezdaɣ axxam n tɣiwant\nArticle suivantCemmten yizebbalen udem n tɣiwant


url: =You are at:Home»2016»juillet\nMonthly Archives: juillet, 2016\n25 juillet 2016 1\naddad n imuḍan di sbiṭarat-nneɣ\nImuras rnan taɛkemt i yimuḍan di sbiṭarat-nneɣ\nTtcektayen-d imuḍan n waṭṭanen yezgan, mi ara rzun ɣer sbiṭar ur ttafen ara win ara ten-id-iqablen, win ara d-yelhun yid-sen, tuget deg imejjayen imazzagen ruḥen ɣer imuras-nsen, kra daɣen … ugar\nArgaz d uferruǧ n tsekkurt\nYiwwas deg wussan n unebdu, ruḥeɣ ɣer temdint n Iɛeẓẓugen, seg wakken yeḥma lḥal mačči d kra, dɣa wwiɣ abrid-iw, ruḥeɣ ɣer teẓgi n Iɛekkuren akken ad sganfiɣ dinna. Ruḥeɣ s ukerrus, lḥiɣ alarmi ttmagareɣ-d tiberrakin-nni … ugar\nDi tagara-agi, izad wayen izaden, amdan yesɛan ciṭuḥ n tigzi deg uqerru-ines, ad yesteqsay deg yiman-is:\nacuɣer ? ar melmi ? d anwa i tt-ixedmen? d acu i t-yessawḍen? d acu d iswi n waya ?… ugar\ntafaska n tmedyezt\nTimlilit n temdyezt d tajmilt i Ssaɛid Ɛettab si 13 ɣer 17 yunyu 2016 deg At Lqasem, Taɣiwant n At Si Yusef\n“Qqaren at zik win ur nezmir i lxir yerr areṭṭal” netta ladɣa lxir … ugar\n15 juillet 2016 3\nAnwa yessaɣayen timest ?\nKra ara tekk tsemhuyt n unebdu, agama tefsex tugna-s, yezga yeḥzen. Ẓẓayit wussan, ɣezzifit d imurar. Imdanen yerẓa wezɣal, ad ten-tafeḍ zzuɣuren iḍarren-nsen di lqaɛa, tidi tettcercur ɣef tfekka-nsen, ṭṭafaren tili tili anda ma tt-walan ad … ugar\ndi lmux n wuccen i yettili ddwa\nDi tallit anda ssawalen waxuten d iɣersiwen, yella wuccen yenzef si laẓ, ur yufi ayen ara iger s imi, iteddu deg webrid yettmal ur iqeṭṭeb ara iman-is, seg wakken yelluẓ mačči d kra. Iteddu yemlal-d … ugar\nYiwwas deg wussan n tefsut, yiwet n tenzayt, taḥbult n yiṭij tenṭeq, tenna:\n–Seddaw n wakal di tlemmast n tmazirt, yella yiwen n yimɣi yeṭṭes sdaxel n tzerraɛt, ad ruḥeɣ ad t-id-ssakiɣ.\nIṭij yecceɛceɛ ɣef tmazirt, … ugar\nTamɛayt n ṭikuk\nDi tallit anda ssawalen waxuten d iɣersiwen, yella yiwen wegḍiḍ isem-is ṭikuk. Yal taṣebḥit mi ara d-yekker ad yebdu ad yessawal ṭikuk, ṭikuk, ṭikuk… akken alarma yeɣli yiṭij. Tameddit mi ara iɛeddi ad igen yetteqraḥ-it uqerru-ines, … ugar\n9 juillet 2016 2\nAmager n Tefsut di taddart-nneɣ\nTafsut, aẓar-is « FS », deg-s ad d-nekkes amyag « FSU », anamek-ines : -fsu taduḍt –, fsu = juǧǧeg. Tameɣra n tuɣalin n tefsut tejbed ɣef kraḍ (3) n imulas, deg-s ad naf snat n talliyin d … ugar\nD lecfer n wallen i ibeɛden ɣef lmut. Lmut tɛuss bab-is yal ass, d ameqqran neɣ d ameẓyan, d argaz neɣ d tameṭṭut. Lmut ur tferren ara, tettawi ameqqran, tettawi amecṭuḥ, tettawi wid lɛali, tettawi wid … ugar


url: =Seg-s i d-tefruri tẓuri n talaxt - La Dépêche de Kabylie\nAccueil Tamazight Seg-s i d-tefruri tẓuri n talaxt\nD IZURAR ƔEF YIDURAR Aït Aïssa Ouziane\nAït Aïssa Ouziane neɣ Aït Aïssa Ouzguène akken i as-qqaren kra, d taddart gar 46 n tudrin n tɣiwant n Maâtkas. Seg-s i d-tefruri tẓuri n talaxt. Mazal ar ass-a, tilawin timezwura i tt-imeslen : mazal ttmektayent-d ’’Tiṛumyin’’ i d-yettasen s la Norvège i wakken ad aɣent kra yellan, ‘’asmi akken yella zman d lɛalit’’ i aɣ-d-tenna Nna Tassaɛdit. Am wakken yesḥassef Mass Ziani Med, yiwen gar yimḍebbren n Tiddudkla taqdimt ‘’Taneflit’’ ɣef wanda tewweḍ liḥala n tẓuri-agi n talaxt. ‘’Neslal-d tiddukkla ‘’Taneflit’’ deg useggas n 1988 i wakken ad nesseḥbiber ɣef umahil-agi n talaxt. Nerra-as-d azal, nessaweḍ armi i d-tella tmeɣra n talaxt. Acu kan kra din yebda yettruḥu deg yiseggasen-agi ineggura.\nTaddart n Aït Aïssa Ouziane, d amugger, diɣ, n Krim Belkacem d Abane Ramdane akked yimjuhad n tama-agi. Xas ulamma taddart txus aṭas n yisenfar, meɛna tesɛa aṭas n umezruy u ttidiren yimezdaɣ-is s tirrugza. D nutni i yeqqaren deg wawal-nsen : ‘’Ad nefru ufrin seg ufrin’’.\nAït Aïssa Ouziane, tetabaɛ lɛerc n Maâtkas (Imɛetqiyen). Tebɛed ɣef temdint n Tizi Uzzu s wazal n 22 n kilumitr. Zedɣen deg-s qrib 3 000 n yimdanen. Tuli ɣef lebḥar s 520 n lmitrat. Ɣur-s iderma-agi : At Cerqit, Taddart, Ixerbane, At Yijjeḍ, Iẓaɛaten, Acca n Wuccen d Tiɣilt n Tagust. Tesɛa tilasa : seg usamar akked Iheddaden ; seg umalu akked Ighil Aouan, seg ugafa akked Izerrouden ma seg unẓul akked Aït Zaïm. Ala aɣerbaz amenzu i tesɛa taddart-agi. ‘’Ha-tt-an am win yettraǧun Rebbi’’ xas imezdaɣ-is ukin seg zik u zgan d acetki : ɣelqen taɣiwant, i tikkelt tamezwarut, deg useggas n 1988 asmi yella ukabar awḥid ; gan tikli s tcemmaɛin ɣer lwilaya i wakken ad ssutren trisiti deg useggas n 1990, dɣa ṭṭfen-asen tuḥsibt, ǧǧan-ten d ineggura armi d aseggas n 1994 i asen-tt-ceɛlen.\nIsem n taddart.\nImdanen imeqqranen, nnan-d d akken isem-is n tidet ‘’At Ɛisa Uzgen’’. Qqaren-d Ɛisa-agi, i d-yusan d amezwaru, d bab n tisas d tebɣest. Dɣa, fkan-as isem Ɛisa d uzgen, meḥsub d argaz akked nnefṣ. Acu kan deg lekwaɣeḍ, taddart-a, ters ‘’Aït Aïssa Ouziane’’. Ula da, nnan-d d tawacult n Ziani i d-yusan d tamezwarut ɣer taddart-agi. Akka ara naf, dɣa, tawacult-agi n Ziani, tesɛa aṭas n tferkiwin deg taddart. Ma d awal n ’’Maâtkas’’, yekka-d seg (Imɛetqiyen ?), ɣef wakken i aɣ-d-nnan, d imdanen yettkabaren u yettaken azal i yinebgawen s waṭas.\nAm tudrin n tmurt n leqbayel, amezruy n taddart Aït Aïssa Ouziane icudd ɣer kra n tedyanin yeḍran i mazal deg timawit n tmetti. Tidyanin-agi neɣ ’’timucuha’’, yal ta teqqen ɣer umekkan-is deg taddart. Akka, dɣa, i nezmer ad d-nebder kra n yimekwan uɣur nerza s timad-nneɣ.\nTizi n uɣerrabu\nAmekkan-a, d aɛlayan daymi i as-semman ‘’Iɣil’’. Aɣerrabu (lbabur) d awal n teqbaylit n yal ass i sseqdacen yimezdaɣ, mačči d awal atrar n usnulfu. Ihi, seg Yiɣil n uɣerrabu i ttwalin yimezdaɣ n taddart lbaburat akked teflukin, zik, ɣer Dellys. Xas yebɛed mliḥ lebḥar meɛna yettban-d uɣerrabu mi ara yecɛel tafat-is. Akka i aɣ-d-nnan kra n yinigan i yecfan i waya.\nIɣil n Tagust\nTagi, d tadyant-nni anda i d-cerwen anzi yeqqaren ‘’Yewwet tagust deg ucḍaḍ-is’’. Ha-tt-an, ihi, amek i aɣ-tt-id-yenna Mass Hamitouche :’’zik deg tejmaɛt, ttemxaṭaren gar-asen ɣef win yettagaden akked win ur nettagad ara. Yettili-d ucqirew. Ihi, yiwet n tikkelt, yemxaṭar yiwen akked ugraw yellan deg tejmaɛt u yenna-asen zemreɣ ad awḍeɣ ɣer yiɣil-inna, ur ttagadeɣ ara acemma. Mi yekker ad yebdu tikli, fkan-as tagust, nnan-as mi tewḍeḍ ɣer din, tessentuḍ-tt deg tiɣilt-nni. Ad tili d ttbut n tiwḍin-ik. Akken yewweḍ ɣer din, yebda yessentuy tagust deg lqaɛa. Tagust-nni, yuɣ lḥal yessenta-tt, diɣ, deg ucḍaḍ n ubernus-is. Mi yekker ad d-iruḥ, yewqeɛ ubernus amcum. La yekkat ad t-yessenser, yegguma. Yeffeɣ-it leɛqel, yenwa yella kra i t-yeṭṭfen yerna yella yugad. Azekka-nni mi yerzen ɣer din, ufan-t yemmut.\nQqaren yimezdaɣ n taddart : ‘’win ur nesɛi ara zher, ad d-yesucef deg tlelit’’. Tililit d asemẓi n wawal n tejra n yilili. D amekkan uɣur ttruḥun yimdanen ur nesɛi ara dderya neɣ tullas ur nezwiǧ ara, ad ssirden din : ad ḍeggren aman ɣef tfekka-nsen. Ttasen-d seg yal tama n Lezzayer : usan-d ula seg Ilizi, ɣef wakken i aɣ-d-nnan. D yiwet n taklit i isudduyen timsal. Usan-d yimawlan-is seg tmurt n yiberkanen d ixeddamen, syin ṭṭneṣlen deg taddart-a. Yenna-aɣ-d yiwen d inigi, Mass Belaïdi :’’yeqqim yiwen urgaz 17 n yiseggasen mebla ma yesɛa dderya. Yiwet n tikklet,yusa-d netta d tmeṭṭut-is ɣer da, sucfen, syin sɛan-d dderya.’’ Nufa tira-a deg umekkan-nni. S taɛrabt, yura ‘’Memnuɛ alɣasl’’. Ma s tefrensist, yura ‘’Décharge interdite’’. Yal wa…taqbaylit-is.\nDeg umekkan-a, i yettemlili Krim akked yimjuhad n tama-agi.\nTizi n Zav\nD amekkan yesɛan taqsiṭ-is, ula d netta. D amekkan anda tella, akka tura, tmeqbert akked usebdad n yimeɣras. Nnan-d, asmi qrib ad yemmet Lhadj El Mahfoud n Tizi Menous, yenna-asen :’’ ay anda tugadem, meḍlet-iyi dinna.Syin, ad d-temɣi tḥeccaḍt deg ubrid-nni, rrif-inu. Asmi ara ireggel ubrid s cḍeb-is, ad aken-id-taweḍ Fransa. Ur tetteffeɣ ara sɣur-wen alamma yettwakkes cḍeb-nni.’’Ihi, akken i teḍra ɣef wakken i d-yenna, daɣen, Mass Hamitouche.\nAmek tettuddu taddart\nLɛerc n Maâtkas mechur s talaxt. Seg taddart n Aït Aïssa Ouziane i d-tlul tẓuri n talaxt. Mazal ar ass-a tilawin timezwura i tt-imeslen. D nutenti, dɣa, i yessunɣen izumal-nni yellan deg uxxam n yidles n tɣiwant n Maâtkas. Massa Abkari Tassadit, d tanagit ɣef wanect-a.\nZik, taddart-a, mechuret, daɣen, s tazart akked uzemmur. Yenna-d Mass Bournane, yiwen seg yimɣaren n taddart, d akken ssaǧawen aṭas tazart d zzit. Tella tettɛeddi-d tmacint (le train) s Maâtkas, tettruḥu-d seg Mirabeau (DBK) ɣer Boughni. Teḥbes deg useggas n 1945. Yesḥassef aṭas Mass Bournane ɣef Tizi n wass-a. Yenna deg wawal-is :’’ay iɣur ubendayer, ma d nekk ur tedduɣ ara’’. Ma ɣef tallit i deg-i nella, yenna-d Djamel Ouandi, yiwen seg yiqerra n taddart, d akken seg zik imezdaɣ ttddukkulen yal mi ara d-mlilen uguren. Ttemɛawanen deg yal taswiɛt : seg zik n zik, tella teseqqamut n taddart. Seg zik, imezdaɣ n taddart ṭṭurcen, ɣef wakken i d-yenna yimḍebber-a. Llan deg yal tallit u qublen akken iwata uguren-nsen. Werǧin bran i ṭṭbel deg waman. Ssawḍen d akken d aselway n tɣiwant i d-yettasen ɣur-sen i wakken ad mmeslayen ɣef wuguren-nsen, mačči d nutni i yettruḥun ɣur-s ɣer tɣiwant. Aṭas n yisenfar i d-tthiggin sya d afella. Ula d iminigen-nsen, ttɛawanen-d taddart, ladɣa, wid-nni yellan deg Mirikan imi ugar n 40 i yella din.\nKaci Lamara : d afus ayeffus n Krim Belkacem. Yal tikkelt, ttemlilin deg umekkan iwumi qqaren Tililit, neɣ deg uxxam n Ouidir Ouerdia\nOuidir Ouerdia : d tamjahedt. Deg uxxam-is i tetten yimjuhad, gar-asen Krim Belkacem d Abane Ramdane. Tenna-d asefru ɣer lgirra.\n‘’A labri senzen warrac,\nGar ugellu d ilili.\nMi senzen Krim Belkacem,\nArgaz ur d-nettlali.\n(…) Rnan Abane Ramdane,\nAd tɣileḍ d aberrani’’.\nFatima Ouandi : d tameqqrant n taddart. Tesɛa 101 d aseggas deg leɛmer-is. Tenna-d asefru-a :\n‘’Leɛlam, cudden-t si Ccam,\nBexlaf carrabin lkif.\nGullen deg Wat trika d uleggam,\nMlalen akked ṣḥab n nnif.\nGullen di kra i ten-iɛudan,\nAd t-fken d aɣerram,\nSi tmurt ad t-nfun bessif’’.\nAbkari Tassadit : gar tmezwura i imeslen talaxt. D tamɣart n 84 n yiseggasen. Ula d nettat, s usefru-s :\n‘’Ɣef wasmi yella zman yerbeḥ,\nD baba i d nnimru.\nTaserdunt, tenza xemsin,\nTayuga, meyya duru.\nMa d tura, zelgen wussan,\nAɛayer di bururu’’.\nAkkouche Fatima : d tamedyazt, gar tmezwura ɣer talaxt. Temmut ilindi, ass yecban ass-nni mi nerza ɣer taddart-is.\nSlimane Ziani : d aneɣmas deg radyu tis snat. Ɣur-s, tidwilin : tasɣunt n tmaziɣt, si timawit ɣer tira, taggara-a, yesɛa tadwilt ‘’Isekkilen’’. Am wakken yecrek nnuba ‘’A ḥeqq ayen yuran’’ akked Mass Halouane.\nDeg taggara, ad snemreɣ imezdaɣ n taddart akken ma llan, gar-asen : ameddakkel Ziani Slimane, Djamel Ouandi, Med Ziani, Hamitouche Ali, Hocine Omar Bournane, Moh Aggaw n Djamel, Ouidir Ouerdia, Abkari Tassadit, Fatima Ouandi…atg Mebla nettu, am yal tikkelt, Merzouk Boumala d Nacer Oukacha. Yeffeɣ-d urupurtaj-a i tikkelt tamewarut deg useggas 2015.\nArticle précédentAcimi uqan yimendilen izwawen?\nArticle suivantD Slilwan i tuzen Lezzayer ɣer din


url: =Eugène Green i iggin afilem s Tbaskut kunṭra i udustur Afransis | Le RIFAIN\nEugène Green issufeɣ-dd ijjen ufilem di beddu n cher n Cutenbir qqaren-as «Atarrabi et Mikelats ». Bussinaryu-nnes irezzu zeg ufilem-a ad issreɣ tifawin x lhimmet i ɣer-sen ɣa yelsawen uqlilen deg umaḍal i yettwala belli nitni d ccihed x tussna. Deg ufilem-a Green issruɣa tifawin x iles Abasku.\nPoster n ufilem\nEugène Green ixleq di New-York. Netta zeg iwdan i tt-yeccin x yiles n Ibaskuten. Bussinaryu-ya d udramaturji d umari, mani lexdayem-nnes isrusa dag-sen iseqsan weɣban, ullɣen. Green wer isnuffur ca anict n tmexsa i ɣer-s ɣa yelsawen. Uca ixeddem x inni uqlilen zzag-sen ḥuma ad asen-yewwec ccan-nnsen, ad asen-dd-yerr lhimmet-nnsen.\nGreen, iqqen ixef-nnes ɣer iles Abasku, itteɛjib-as mamec tteggen iwdan ssawalen zzag-s. Netta iqqar kul iles ɣer-s lxezrat ɣer umaḍal. D ijjen tebridt i zi ɣa nxes amyanaw i yellan deg umaḍal-a. Yettwala belli aṭṭas n inni ig ixeddmen di sini x ifilmawen wer ttweqqiren ca yilsawen iberraniyen, uca axmi tteggen ijjen marka n ddenf n yiles-a. Ddenf-nni maci ɣir x inni i yessawalen iles-nni maca ddenf kunṭra i tewdanit amen tekmel.\nDeg useqqim adusturi yettwala ila asexdem n ca n yiles-nniḍen di temzgida n tɣuri bla Tafransist wer dd-itis ca aked ddustur n tmurt-a. S uya netta, igga afilem-a s Tbaskut axmi d ijjen tebridt i zi ɣa innezbi. « Atarrabi et Miklats » d ijjen ufilem n lexyal i yessawalen x tlelli d min ixeṭṭar bnadem i yixef-nnes. Mamec ɣer-s tibratin d tipulitikiyin. Beɛda Eugène Green, yeqqar belli aseqqim adusturi ittegg ijjen ddenf d ayeɛqubi.\nTaneglinzit d ijjen yiles i yettexsen yewdan merra. Lqanun n Fioraso ittbedda aked uselmed s yiles-a aberrani. Maca ittagi x yilsawen n tmurt. Wer nzemmer a nessexdem iles abasku di tmersal (institutions) ɣir di dders n tɣerma (civilisation) Tabaskit di tesdawit. Maca, ɛawed, wer nzemmer a nesselmed lmaṭ, niɣ Tafilusuft s Tbaskut, maca manaya izemmer ad yili s Teglinzit.\nLxedmet n artistat ma ad bedden deg wudem n ddegg-a n izerfan i yettejjan tussna d tameẓluḍt. Green netta wer yeggi ca ifilmawen s Tbaskut waha maca ula s waṭṭas n yelsawen-nniḍen iberraniyen am Tafransist, i idewlen issawal-itt nican, d Tpurtugalit d Teṭalyant.


url: =Anfafad Covid-19 : Anda ma ulac mmuten 103.141 n yimuḍinen deg umaḍal - Covid-19 algerie\n12 Ibr, 2020 | Isalen igraɣlanen\nGENEVE – Aṭan n unfafad Cocid-19 yegla-d s tmettant, anda ma ulac, n 103.141 n yimdanen akked wugar n 1.700.760 yimuḍinen deg umaḍal segmi i d-iban deg wayyur n dujember deg tmurt n Ccinwa, ɣef wakken i d-yedda deg yiwet n tecrawt i d ssufɣen ass n usiḍyas (ssebt), gan-tt ɣef uzadur n yiɣbula unṣiben akked Tuddsa tamaḍalant n tdawsa (OMS).\nUgar n 1.700.760 n yimuḍinen i skelsen s wudem unṣib deg 193 n tmura segmi yebda waṭan-a. Gar yimuḍinen-a, anda ma ulac, llan 341.100 n yimdanen i yejjin.\nṬalyan, i yeskelsen tamettant n umuḍin amezwaru yeṭṭef unfafad Covid-19 deg taggara n wayyur n furar, d tamurt yesɛan ugar n wid yemmuten s umḍan n 18.849 n yimdanen seg gar 147.577 n yimuḍinen. 30.455 n yimdanen jjin i d-nnan yiduba iṭalyaniyen.\nDeffir n Ṭalyan, timura iḥuza ugar waṭan-a d Iwanaken Yedduklen s tmettant n 18.777 n yimdanen akked 501.615 n yimuḍinen, Spenyul s tmettant n 16.353 n yimdanen akked 161.852 n yimuḍinen, Fransa s tmettant n 13.197 n yimdanen akked 124.869 n yimuḍinen akked Tgelda Yedduklen s tmettant n 8.958 n yimdanen akked 73.758 yimuḍinen.\nDeg tmurt n Ccinwa, ma nekkes seg usiḍen Hong Kong akked Macao, aṭan yebda deg taggara n wayyur n dujember, yegla-d s uɣrud n 81.953 n yimuḍinen, rnan-d 46 n liḥalat timaynutin gar wass n usimwas (lǧemɛa) akked usiḍyas (ssebt), tamettant n 3.339 n yimdanen, ideg llan kraḍ d imaynuten, akked 77.525 n yimuḍinen yejjin.\nDeg wayen yerzan liḥalat n waṭan, Uwanaken Yedduklen d tamurt uḥuza ugar waṭan, s 501.615 n yimuḍinen i yettwakelsen s wudem unṣib, ideg tella tmettant n 18.777 n yimdanen, akked 29.191 n wid yejjin.\nDeg Yurub, yewweḍ uɣrud ass n usiḍyas (sseb) ɣef usrag wis 11h00 GMT ɣer tmettant n 71.335 n yimdanen akked 871.047 n yimuḍinen, Iwanaken Yedduklen akked Kanada wwḍent ɣer tmettant n 19.356 n yimdanen akked 523.661 nniḍen d imuḍinen, Asya tewweḍ ɣer tmettant n 4.718 n yimdanen akked 133.597 nniḍen d imuḍinen, Asammer Alemmas yewweḍ ɣer tmettant n 4.632 akked 95.005 nniḍen d imuḍinen, Tamrikt talatinit akked Karayib wwḍen ɣer tmettant n 2.344 n yimdanen akked 56.888 nniḍen d imuḍinen, Akked Océanie s tmettant n 64 n yimdanen akked 7.687 nniḍen d imuḍinen.\nTacrawt-a gan-tt s yisefka i d-leqḍent tneggiwin ɣef uzadur n yiɣbula unṣiben akked telɣa i d-yekkan seg Tuddsa Tamaḍalant n Tdawsa (OMS).


url: =A lḥeqq anda telliḍ?\nIɣab lḥeqq neɣ iɣab ur yezmir a d-yenṭeq!? Di temdint-nneɣ, bɣiɣ a d-iniɣ di tmurt-nneɣ, qwant tukerḍiwin, tamḥeqranit ger medden, aseɣli n wawalen …yugar lefsed aseggem. D tawaɣit deg d-negra almi i yuɛer ad teffɣeḍ kečč … ugar\nAhat akka i t-nebɣa…\nD acu i nebɣa sdeffir n weɣmis-agi umḍin(journal numérique)? Mačči d isalan ijdiden yettakren tiṭ n wid ara ten-yeɣren i nettnadi. Aɣmis-agi, nebɣa-t kan d amkan i tira. I tira isehlen, timserreḥt, i tekti tazedgant ɣas … ugar\nLezzayer, aneqqis n tidet\nTamurt n lezzayer ger tmura timerkantiyin s ugerruj n lpitrul d lgaz. Dacu kan, taggara‑agi, azal n tbettit n lpitrul iṣubb nezzeh, d acu i yeǧǧan tadrimt i d‑ikeccmen seg lpitrul‑agi tenqes d ayen kan.… ugar\nRreḥba tagraɣlant tis-ɛecrin n wedlis SILA– Lezzayer – 2015\nTendeh rreḥba tagraɣlant tis ɛecrin n wedlis SILA, di teɣremt n temsikniyin SAFEX –Lezzayer i idumen si 29 Tuber ar 07 Wember 2015, anda i tettiki tiddukla Numidya n wehran i tikkelt tis-snat, tagnit-agi i s-yettun… ugar


url: = Matthew 19 (Kabyle: New Testament) - České uživatelské rozhraní\n1 Mi gekfa lewṣayat-agi, Sidna Ɛisa iṛuḥ si tmurt n Jlili ɣer tmurt n Yahuda ɣer leǧwahi n wasif n Urdun.\n2 Aṭas n lɣaci i t-iḍefṛen ɣer dinna, dɣa yesseḥla wid akk ihelken.\n3 Kra ifariziyen qeṛṛben-d ɣuṛ-es iwakken a t-jeṛben, nnan-as : Eɛni ccariɛa-nneɣ tsumeḥ-as i wergaz ad yebru i tmeṭṭut-is ɣef yal sebba yellan ?\n4 Yerra-yasen : Ur teɣṛim ara ayen i d-teqqaṛ ccariɛa : di tazwara Sidi Ṛebbi ixleq-ed argaz ț-țmeṭṭut,\n5 yenna-d : AArgaz ad yeǧǧ baba-s d yemma-s, iiwakken ad iɛic nețța ț-țmeṭṭut-is, ddɣa di sin yid-sen, ad uɣalen d yiwen.\n6 S wakka ur llin ara d sin, meɛna uɣalen d yiwen. Ur as-ilaq ara ihi i wemdan ad ifṛeq ayen yesdukkel Sidi Ṛebbi !\n7 Nnan-as : Acuɣeṛ ihi Sidna Musa yeǧǧa yaɣ-d lqanun belli m'ara yebru wergaz i tmeṭṭut-is, a s-yefk lkaɣeḍ n berru ?\n8 Sidna Ɛisa yerra-yasen : Ɣef ddemma n wulawen-nwen yeqquṛen i wen-iserreḥ nnbi Musa aț-țebrum i tilawin-nwen. Meɛna di tazwara mačči akka i gella lḥal.\n9 Ma d nekk a wen-d-iniɣ : kra n win ara yebrun i tmeṭṭut-is yili ur tezni ara, iwakken ad yaɣ tayeḍ, d nețța i geznan !\n10 Inelmaden nnan-as : Ma yella akka i d lḥala n wergaz ɣer tmeṭṭut, ulac lfayda di zzwaǧ !\n11 Sidna Ɛisa yerra-yasen : Mačči d imdanen meṛṛa i gzemren ad qeblen aselmed agi lameɛna anagar wid iwumi i d-ifka Sidi Ṛebbi lefhama i gzemren ad qeblen annect-agi.\n12 Aṭas n sebbat i gqeḍɛen zzwaǧ i wemdan. Llan wid i d-ilulen si tɛebbuṭ n yemma-tsen ur sɛin ara ddunit, wiyaḍ d imdanen i sen-ț-ikksen. LLlan daɣen wid iḥeṛmen iman-nsen ɣef zwaǧ, ɣef ddemma n tgelda n igenwan. Win i gzemren ad ifhem aselmed agi a t-yefhem !\n13 Kra yemdanen țawin-d i Sidna Ɛisa arrac imecṭuḥen iwakken ad issers afus-is fell-asen a ten-ibarek, meɛna inelmaden-is țțaran-ten.\n14 Sidna Ɛisa yenna-yasen : Anfet-asen i warrac a d-asen ɣuṛ-i, ur sen-qeṭṭɛet ara abrid, axaṭer tagelda n igenwan thegga i nutni akk-d wid yellan am nutni !\n15 Yessers afus-is fell-asen, iburek iten, dɣa iṛuḥ syenna.\n16 Imiren yiwen wergaz iqeṛṛeb-ed ɣer Sidna Ɛisa, yenna-yas : A Sidi, d acu i yi-ilaqen a t xedmeɣ n wayen yelhan iwakken ad sɛuɣ tudert n dayem ?\n17 Sidna Ɛisa yerra-yas : Acuɣeṛ i yi-testeqsayeḍ ɣef wayen yelhan ? AAnagar yiwen i gelhan ! Ma tebɣiḍ aț-țesɛuḍ tudert-agi, xdem lumuṛat yellan di ccariɛa. YYerra-yas-ed weqcic-nni : Anwi i d lumuṛat ara tebɛeɣ ?\n18 Sidna Ɛisa yerra-yas : Ur tneqqeḍ ara tamgeṛṭ, ur tzennuḍ ara, ur tețțcehhideḍ ara s ẓẓur, ur tețțakkṛreḍ ara,\n19 qadeṛ baba-k d yemma-k, tḥemmleḍ lɣiṛ-ik am yiman-ik !\n20 Aqcic-nni yerra-yas-ed : Ayagi akk xedmeɣ-t, d acu i yi-ixuṣṣen ?\n21 Sidna Ɛisa yenna-yas : Ma tebɣiḍ ihi aț-țkemleḍ deg webrid n Sidi Ṛebbi , ṛuḥ, zzenz akk ayen i tesɛiḍ, tefkeḍ idrimen-nni i yimeɣban, s wakka aț-țesɛuḍ agerruj deg igenwan ! Imiren as-ed, aț-țedduḍ yid-i.\n22 Mi gesla i yimeslayen-agi, ilemẓi-nni yeḥzen aṭas dɣa iṛuḥ, axaṭer d ameṛkanti ameqqran i gella.\n23 Sidna Ɛisa yenna i inelmaden-is : A wen-iniɣ s tideț : iwɛeṛ aṭas i umeṛkanti ad ikcem ɣer tgelda n igenwan !\n24 A wen-iniɣ daɣen : ma yella iwɛeṛ i welɣem ad iɛeddi di tiṭ n tissegnit, iwɛeṛ akteṛ i umeṛkanti ad ikcem ɣer tgelda n igenwan !\n25 Mi slan i imeslayen-agi, inelmaden-is dehcen aṭas, nnan-as : Anwa i gzemren ad ițțusellek ihi ?\n26 Dɣa Sidna Ɛisa imuqel-iten, yenna : Imdanen s yiman-nsen ur zmiren ara, meɛna Sidi Ṛebbi yezmer i kullec.\n27 Buṭrus inṭeq, yenna-yas : Aql-aɣ nukkni neǧǧa kullec iwakken a k-netbeɛ, d acu ara yedṛun yid-nneɣ ?\n28 Sidna Ɛisa yerra-yasen : A wen-iniɣ s tideț, asm'ara d-ḥyun lmegtin ɣer ddunit tajḍiṭ, asm'ara yeqqim Mmi-s n bunadem ɣef wukersi n lḥekma di lɛaḍima-s, ula d kunwi yeddan yid-i, aț-țeqqimem di tnac yid-wen ɣef yikersiyen n lḥekma iwakken aț-țḥasbem tnac n leɛṛac n wat Isṛail.\n29 Yerna, kra win ara yeǧǧen ɣef ddemma n yisem-iw axxam-is neɣ atmaten-is, yessetma-s neɣ baba-s, yemma-s, arraw-is neɣ tiferkiwin-is, ad as-d-yețțunefk akteṛ n wayen yeǧǧa, yerna a t-id-tṣaḥ tudert n dayem.\n30 Aṭas seg wid yellan d imezwura ad uɣalen d ineggura, aṭas daɣen seg wid yellan d ineggura ad uɣalen d imezwura.